धनगढी, २ भदौ । कुखुरा र खसीबोकामा कर लगाइएको भन्दै आलोचना भएपछि धनगढी उपमहानगरपालिकाका मेयर नृप वडले मुख खोलेका छन् ।
संचारकर्मीहरुसँग कुरा गर्दै मेयर वडले धनगढी उपमहानगरपालिका भित्रको चौपायाहरुलाई कर नलगाइएको प्रष्ट पारे । ‘धनगढी उपमहानगरपालिकाभित्रको कुखुरा र चौपायामा कर लगाएको हैन् । बाहिरबाट गरिने आयातलाई निस्तेज गर्न कर लगाइएको हो ।’, मेयर वडले भने -‘भारतबाट खसीबोका र कुखुराहरु आउँछन्, त्यो आयात कम गर्न र यहाँका स्थानीय व्यापारीलाई प्रोत्साहित होस भन्ने उद्देश्यले कर लगाइएको हो ।’
मेयर वडका अनुसार, उपमहानगरपालिकाले यसअघिकै करलाई निरन्तर दिएको हो । ‘दशौं बर्षदेखि कर लगाइएको थियो । तर, हामी आएपछि पहिलोपटक लगाइएको हो,’ उनले भने – ‘एउटा खसी भारतको गौरीफन्टा नाकाबाट धनगढी आउँदा ८५ रुपैँया कर लगायो भने ८५ रुपैँयामा भने पनि हाम्रा व्यापारीले प्रतिस्पर्धा गर्न सक्छन् भन्ने उद्देश्यले लगाएको कर हो ।’